De fleste af os har stor forståelse for, at sikkerheden er vigtig, når vi logger på offentlige hjemmesider og overfører penge i netbanken.

Men det er nok de færreste, der har elsket at skulle bruge NemID-papkortet med de sekscifrede koder til at logge på med.

Den gode nyhed er, at du muligvis kun skal bruge papkortet to gange i resten af dit liv - nemlig til at aktivere den nye NemID nøgleapp, som nu kan hentes til iPhone og Android-telefoner.

Appen vil herefter erstatte papkortet, og alt du fremover skal gøre er at lave et lille swipe på din telefon. Det er altså helt slut med at aflæse og indtaste de sekscifrede koder fra kortet - selvom papkortet skal gemmes til nødstilfælde.

Læs også : NemID er klar som app til smartphones

Vi har lavet en lille lyntest af appen, og det kan egentlig siges meget kort: Appen sparer dig tid, og den sparer dig besvær. Så er du en af de mange, der alligevel altid har mobilen lige ved hånden, så vil du blive ufattelig glad for den nye nøgleapp og aldrig kigge dig tilbage.

Sådan fungerer den

Vi vender tilbage til selve opsætningen senere, men først lige en hurtigt gennemgang af, hvordan det fungerer, når appen er aktiveret.

Logger du ind på fx borger.dk, så indtaster du som altid dit brugernavn eller cpr-nummer og din normale kode. Når du herefter trykker på næste, bliver du nu bedt om at godkende med nøgleapp i stedet for at indtaste koden fra papkortet. Så snart du trykker send, får du en push-besked på din telefon, du kan trykke på, som tager dig direkte til nøglekort-appen.

For at låse appen op skal man så enten indtaste en selvvalgt firecifret kode eller bruge sit fingeraftryk eller ansigt - en af de sidste to muligheder kan på det kraftigste kan anbefales, hvis din telefon understøtter teknologien.